Predkladacia správa

Tovary dvojitého použitia podliehajúce kontrolnému režimu zahŕňajú okrem iného aj nebezpečné toxické látky, prekurzory chemických zbraní a samotné chemické zbrane, materiály, zariadenia a technológie v jadrovej oblasti, ako aj ďalšie zariadenia, zostavy, výrobky, ich časti a súčasti, softwary, technnológie, ktorými sa rozumejú informácie a výrobnotechnické poznatky v zhmotnenej podobe alebo na jednotlivých druhoch nosičov pre elektronický prenos dát, modely, prototypy, technické výkresy a náčrty, diagramy, svetlotlače alebo príručky, alebo v zhmotnenej podobe výcvikové alebo technické súpravy, ktoré môžu byť použité k vyhotovenie technických plánov k výrobe, využitiu alebo prepracovaniu tovarov vrátane programového vybavenia a technických údajov, nie však tovar samotný. Za tovar dvojitého použitia zákon definuje aj vedomosti, zručnosti a poznatky získané a osvojené si pri výkone zamestnaneckých činností v organizáciách, inštitúciách a podnikoch, ktoré vyrábajú, vyvíjajú alebo inak zušľachťujú tovary dvojitého použitia zvlášť významného charakteru vrátane poznatkov a vedomostí získaných a osvojených si samoštúdiom a tieto môžu byť použité pre civilné alebo pre vojenské účely.
Moderné snahy o kontrolu tovarov dvojitého použitia sa datujú od Bruselskej deklarácie z roku 1874 a pokračovali cez prvú a druhú Haagsku mierovú konferenciu v rokoch 1899 a 1907. Prvé výsledky medzinárodných snažení vyústili v období po prvej svetovej vojne do podpísania Ženevského protokolu v roku 1925. 
Celosvetové snaženie pokračovalo a pokračuje až do súčasného obdobia. Medzinárodné rokovania sú veľmi náročné, najmä v otázke kontroly tovarov zvlášť významného charakteru, ktorými bezosporu sú toxické látky, prekurzory chemických zbraní a samotné chemické zbrane, materiály, zariadenia a technológie v jadrovej oblasti a biologické látky. V súčasnom období sa vedú zdĺhavé medzinárodné rokovania o bakteriologických (biologických) zbraniach so snahou podpísať Medzinárodný dohovor o  zákaze vývoja, výroby, hromadenia zásob a o použití biologických zbraní a ich zničení. Predchodcom tohto medzinárodného dohovoru bol podpísaný Dohovor o zákaze chemických zbraní z roku 1992.
V Slovenskej republike v oblasti kontroly vývozu a dovozu tovarov a technológií podliehajúcich medzinárodným kontrolným režimom v súčasnej dobe platí zákon č. 547/1990 Zb. o nakladaní s niektorými druhmi tovarov a technológií a o ich kontrole.
Predmetný zákon s ohľadom na vedeckotechnický rozvoj sa stal plynutím času zastaralý.  Tento zákon mal za úlohu predovšetkým ochraňovať územie Slovenskej republiky pred dovozom technológií a  tovarov dvojitého použitia v čase, keď Česká a Slovenská Federatívna republika nepožívala z pohľadu medzinárodného štatút bezpečnej krajiny.
V súčasnej dobe je úlohou zákona chrániť svetové spoločenstvo pred vývozom kontrolovaného tovaru, predovšetkým tovaru zvlášť významného charakteru (strategické tovary) do krajín, ktoré nie sú politicky a spoločensky stabilné, do krajín, ktoré nie vždy dodržiavajú zásady zakotvené v Charte OSN. Preto bolo potrebné vypracovať a predložiť do ďalšieho legislatívneho pokračovania nový zákon, ktorý v rámci rešpektovania Charty OSN, ale aj Zmluvy o Európskej únii a Zmluvy o založení Európskeho spoločenstva spĺňa všetky požiadavky na ochranu celosvetového spoločenstva pred používaním tovarov dvojitého použitia.